Сәхәбәләрҙән Ғосман атлы берәү үлеп ҡалғас, уның ҡатындарынан береһе пәйғәмбәребеҙ алдында: «Хәҙер ул ҡоштай талпынып йәннәткә осто инде!» — тип ҡуя. Был һүҙҙәрҙән пәйғәмбәребеҙҙең хатта ҡаштары йыйырыла: «Мин — Аллаһ илсеһе, әммә мәрхүм менән нимә булырын белмәйем, ә һин уны ҡайҙан беләһең?» — ти. Шундай ауыр саҡтарҙа ла уйламай нитмәй юҡ-бар һөйләүҙәрҙән кешеләрҙе тыя. Кешегә хөрмәт менән һуңғы юлға оҙатыу — бер, йәненең ҡайҙа барып юлығасағыи юрап ҡалыу — икенсе. Уныһы бәндә эше түгел.